1Limeyi lɛdi ni, Petro ku Yohane bésie Katɔti kakpakɔ uwi ɔni na Yudafuɔ beesié taatákpali katɔ. Ɔbla aani lɛdɔ ɛtɛ kemo. 2Ka bédu kakpakɔ mmɔ na kayakun kani baalɔ banii Kayakun Buni kenye ni, mmɔ na bánu ɔnana ɔdi, ɔni náfɛ uwi kalɔ ɔ́si nwuna bɔwɔ. Na nwuna bekyuli beeti-nwu taabava mmɔ limeyi ndi limeyi kalɛ na uteevele bekyuli bani muusié mmɔ egulabi. 3Ɔni na Petro ku Yohane bási baaví ni, úye-ma ɔnii bete-nwu egulabi adi. 4Amu na bédi bénye na bánu-nwu kpoo, na Petro ɔ́su-nwu ɔnini, “Nu mɛni!” 5Amu na ukyuli ɔmmɔ ɔ́talaku anumi ɔɔnu-ma, na ɔ́bla kasusu ka badubo-nwu lɛla lɛdi bute. 6Amu na Petro ɔ́su-nwu ɔnini, “Ami liiibo egulabi adi na mete-ɔ! Nsu ni, ndubute-ɔ lɛlɛni nse-mi! Mɔɔsu-ɔ na Yesu Kristo Nasareni lɛnyi kemo ka ni, ta na esie!” 7Na Petro ɔ́da ukyuli ɔmɛni kɔdianu na ɔ́ya na ɔ́ta únye. Amu na nwuna lɛgba ku kasoma ekubi fui áyu ɔkplu! 8Na ɔ́ba lɛgyu ɔ́kɔ katɔ na úbenye lɛgba lɛlɔ. Na úse kalɔ uusié taavi na ɔɔba agyu na uumwi Blɔti. Na ɔ́siaku-ma útéduo kakpakɔ mmɔ. 9Na bekyuli bani nkya mmɔ ni, bánu-nwu na bénu kalɛ na ɔkya uumwi Unwoti. 10Ka bábanu-nwu báti ka anwu mɔɔyɔ́ Kayakun Buni kudɔ bulie mmɔ ni, útakɔsi na ɔ́bla-ma dɛye dɛye. 11Amu na bekyuli pii békeli bésie-ma kudɔ na kesii kani baalɔ banii Ɔga Salomo lɛgbanya kemo na Katɔti kakpakɔ mmɔ. Bébo bábanu ka ukyuli ɔmmɔ ɔ́tu ɔda Petro ku Yohane kpakplaa na nwuna bɔbwi bɔ́bla-ma kalɛ kadi! 12Amu ka Petro ɔ́nu bekyuli bammɔ ni, ɔ́su-ma ɔnini, “Israelfuɔ, bi mɔɔbla-mii dɛye dɛye pii taasiku lɛla lɛmɛni lɛlɔ lɛni? Na bi ɔsu na bɛɛnu-bu aani bekyuli kedee badi na bɔdi. Bitakali bɛnii abu alati ɔyikun kemo na búti bɔ́bwi ukyuli ɔmɛni! 13Ɔsika Unwoti úti ɔbu úte Ubidi Yesu. Na Unwoti ɔmɛni ndi Abraham ku Isak ku Yakob lɛnɔ Ɔti. Na anwu kani ndi bula bati kuuku lɛnɔ Unwoti. Ubidi Yesu ɔmmɔ na amii bíti bíte bɛnii badu. Na bíni-nwu na Pilato anumi bɛnii bɛɛɛgyi-nwu ina ka Pilato ɔ́yɔ ka ɔnyonu-nwu. 14Bíni ukyuli ɔbuni mmomu, na bɛ́tuna bɛnii ɔnyonu bekyuli ɔdune na ukyuli ɔbuni ɔmmɔ kenye. 15Amii bɛ́ya na bádu ukyuli ɔni muute bekyuli ngba. Nsu Unwoti ɔ́sɔ ɔ́gyila-nwu ɔ́lɛku bekpine akɔ! Na abu alati bɔ́nu-nwu ku bula anumi! 16Ɔkɛnku Yesu lɛnyi kemo ɔsu na ɔnana ɔni na bɛgyi na bɛɛnu mɛni ɔ́kɛ lɛlɔkplu. Na ka ɔ́fɔ Yesu ɔ́di ɔsu ni, Blɔti ɔ́bwi-nwu na bina anumi.” 17“Banwa, ngyi ka tati tati ɔsu na amii ku bina benengu bɛ́bla lɛla lɛmɛni udu. 18Nsu ni, Unwoti ɔ́su ka nwuna Ukyuli Ɔfunadi webo abi lɛni. Na ɔmɛni ndi kalɛ na ɔ́ya na nwuna kenye bediene linyese líbo líte. 19- 20Anwuɔsu ni, binwini kama bɛkya ekpidi bɔbla na biti anumi bɛsia Unwoti lɛlɔ, kalɛ na wafɔ bina ekpidi wedie-mii lɛlɔ na bɛkɛ bɔnwuna buɛɛ na Blɔti kudɔ, kalɛ watala Kristo Yesu wakya-mii aani bina Ɔfɔne kalɛ. 21Ɔlɛka Yesu ɔfɔ lɛlɔ ɔkya katɔ mmɔ wetédu uwi ɔni na Ɔti wasɔku lɛla biala webese ligeen aani kalɛ na nwuna kenye bediene básu bése. 22Ɔsika Mose ɔ́su ɔnini, 'Bina Unwoti Katɔti ɔdubudie kenye udiene ɔdi ɔlɛku bina akɔ aani ami kalɛ. Anwuɔsu binu litemi biala lɛni na wasu-mii. 23Na ukyuli biala ɔni naaadubo nwuna litemi bunu ni, ɔdubukulo kɔna kɔni nkya anwu ku Blɔti bekyuli ntɛ.' 24“Sɔsɔ geen ni, Katɔti kenye bediene fui ɔ́si Samuel úsela ni, básu ala ani mɔɔlɛ́ ɔmwi mɛni bése kukuuku. 25Unwoti nényimi kenye kamɛni ku bina bati ɔkɛ nwuna kenye bediene lɛlɔ. Na amii ndi bunyimi bɔmɛni ala badine. Ɔ́su Abraham ɔnii ɔkɛ nwuna kaba kemo ni, ɔdubute kayawi fui bɔnwuna. 26Anwuɔsu ka Katɔti ɔ́gyila Ubidi ni, ɔ́tala-nwu ɔnii ɔka-mii kudɔ bubo bubebunku-mii kalɛ na bɛkana kama bunwini bɔkya bina ekpidi.”
twi_Latn